**Izjava za javnost**

Včeraj sem z mandatom štirih opozicijskih strank LMŠ, SD, Levice in SAB poslal programski dokument z vabilom predsednikom treh strank: SMC, NSi in DeSUS.

To je v skladu z izvirno pobudo, naj se v *»koalicijo ustavnega loka enakopravno vključijo vse stranke trenutne opozicije (LMŠ, SD, Levica, SAB), vabilo pa je odprto tudi za DeSUS, SMC in NSi.«*

**Veseli me, da so v vsega treh tednih štiri opozicijske stranke uspele doseči tako visoko stopnjo soglasja in da smo se poenotili okrog ključnih programskih prioritet nove vlade do volitev 2022.**

Kajti prav za to gre: **Slovenija potrebuje novo, boljšo vlado!**

Sedanja vlada SDS to vsak dan znova dokazuje: ko bi se vse sile morale strniti v boj z epidemijo, se zapleta v ideološke bitke, gre v spopad z državnimi institucijami, z mediji in državljani ter neizprosno uničuje naš ustavni red.

Naš dokument temelji na štirih stebrih: zdravju, solidarnosti, okolju in razvoju.

**Prva prioriteta prvega stebra** je bolj aktivno ter premišljeno, načrtno in vključujoče soočenje z epidemijo. V ta namen smo oblikovali posebno delovno strokovno skupino, sestavljeno iz epidemiolignj / epidemiologov in menedžerk / menedžerjev v zdravstvu, ki so skupaj z nami oblikovali program potrebnih ukrepov za bolj učinkovito soočanje z epidemijo ter za čim bolj nemoteno in učinkovito delovanje celotnega zdravstva v času epidemije. Gre res za prvo prioriteto, dobesedno življenjskega pomena za državljane – in državo!

Vabilo je bilo poslano, predsednikom in vodjem poslanskih skupin.

**Na njih je, da zdaj preučijo naše predloge in odločijo v svojih organih.**

V spremnem pismu predsednikom sem zapisal, da se zavedam njihovega položaja, a istočasno v tem ne vidim ovire, da ne bi odprto in odkrito skupaj spregovorili o možnosti boljše alternative, kjer bi bila tudi njihova prizadevanja deležna večjega upoštevanja.

Povabil sem jih k sodelovanju v **alternativi, ki bi bistveno izboljšala delovanje države v času epidemije in po njej ter povrnila strmoglavljeno zaupanje pri ljudeh**.

K sodelovanju v alternativi, ki bi zagotovila ponovno normalizacijo države, brez ideoloških front, v državljanih in državljankah pa videla dobronamerne zaveznike.

K alternativi, ki bo namesto v preteklost, usmerjena v prihodnost in razvoj.

Verjamemo, da lahko skupaj soustvarimo boljšo prihodnost za vse naše državljane in državljanke.

Jože P. Damijan